Zanzibar weer oop vir besigheid | George Herald
Zanzibar weer oop vir besigheid
Thursday, 13 September 2012, 06:00
GEORGE NUUS - Zanzibar doen weer fluks sake nadat dié gewilde kuierplek se deure onlangs deur die polisie gesluit is toe 'n minderjarige laataand in die klub betrap is.
Die klub het 'n waarskuwing gekry asook 'n lang lys streng voorwaardes waaraan hy moet voldoen, sê luitenant Anna-Mart Deyce, kommunikasiebeampte by die George-polisiekantoor. Sy sê Zanzibar is nie 'n boete opgelê nie omdat die klub onmiddellik sy samewerking gegee het.
Van die voorwaardes is dat Zanzibar niemand sonder 'n geldige identiteitsdokument mag toelaat nie en dat die klub oral tekens moet aanbring dat niemand jonger as agtien daar mag kuier nie. "As hulle twyfel oor iemand se ouderdom moet hulle die persoon se ID vra. Dit sal verhoed dat minderjariges ongesiens kan insluip," sê Deyce.
Zanzibar moes ook sy sekuriteit opskerp en nuwe mense by die deure aanstel.
Mnr. Chris Coetzer, mede-eienaar van Zanzibar, sê die ongelukkige voorval is agter die rug. "Dit was 'n geïsoleerde geval, seker die eerste keer in agt jaar wat so iets by ons gebeur."
'n Minderjarige het die betrokke Saterdagmiddag saam met sy ouer broer kom rugby kyk en het toe agtergebly om saam te kuier. Dis waar die polisie hom toe betrap het.
Coetzee sê hy werk goed saam met die polisie en verwelkom hul lukrake besoeke. "Daar is juis nou vals ID's in omloop en sulke blitsbesoeke kan help om die skuldiges vas te trek."
Deyce sê Zanzibar het tot dusver mooi saamgewerk en aan alle voorwaardes voldoen. "Ons het nog nie weer één klagte ontvang nie. Tewens, gereelde inspeksies deur die drankoffisier, adjudant Martin Barnard, het nog niks ongerymds opgelewer nie."